Magistrații ÎCCJ au dat ”undă verde” în cazul trimiterii în judecată a deputatului de Alba, Daniel Gheorghe Rusu. Dosarul s-a aflat în stadiul de măsuri și excepții de cameră preliminară, la ÎCCJ, iar în data de 15 mai 2024 a fost soluționat.
Fostul primar din Șpring, ales deputat pe listele AUR va fi judecat pentru abuz în serviciu. Rusu a făcut parte din mai multe partide politice, (PNL, ALDE, AUR, AD iar acum Forța Dreptei). Momentan se află în alianța politică cu USR și PMP, Dreapta Unită.
Singurul care a contestat actul de urmărire al procurorilor a fost Rusu. Însă magistrații din cameră preliminară au respins cererea acestuia și au dispus începerea judecății.
Dispunerea începerii judecății a fost confirmată de reprezentații ÎCCJ la o solicitare a reporterilor alba24.ro.
Faptele pentru care Rusu va fi judecat au avut loc în perioadă în care acesta era primar al comunei Șpring. De asemenea, trimis în judecată mai este un administrator de firmă, dar și firma acestuia.
La scurt timp după ce a fost trimis în judecată și DNA Alba Iulia a emis un comunicat de presă în acest sens, Rusu susținea într-o conferință de presă că nu este trimis în judecată.
”Nu e nevoie să mă apăr, pentru că sunteți într-o mare eroare. În primul rând, nu sunt trimis în judecată, am văzut că presa a preluat, îmi pare rău, încă odată vă spun, puteți să vă uitați și pe site, peste tot, nu sunt trimis în judecată. (…)
CITEȘTE ȘI: Deputat de Alba ales pe listele AUR și fost primar, trimis în judecată de DNA. Acuzațiile procurorilor
(…) când te pui cu puterea ți se instrumentează fel și fel de dosare, am avut patru dosare, am fost cel mai linșat politician, din județul Alba, probabil pentru felul meu de a fi și de a nu pleca capul în fața celor care mi-au propus fel și fel de lucruri”, declara Rusu pe 1 martie 2024.
Ce acuzații îi aduc procurorii DNA Alba Iulia
Procurorii DNA Alba Iulia au transmis într-un comunicat de presă motivele pentru care Rusu a fost trimis în judecată.
Redăm mai jos comunicatul DNA:
” RUSU DANIEL GHEORGHE, la data faptelor primar al comunei Șpring, județul Alba, cu privire la săvârșirea infracțiunilor de:
– abuz în serviciu, dacă funcționarul public a obținut un folos necuvenit pentru sine sau pentru altul (4 fapte din care 2 în formă continuată),
– participație improprie la fals intelectual, în formă continuată,
SC TRANSILVANIA TOTAL INVEST SRL, pentru săvârșirea infracțiunii de complicitate la abuz în serviciu dacă funcționarul public a obținut pentru sine sau pentru altul un folos necuvenit,
S.F.N., administrator al SC Transilvania Total Invest SRL, pentru săvârșirea infracțiunii de complicitate la abuz în serviciu dacă funcționarul public a obținut pentru sine sau pentru altul un folos necuvenit.
Ce au reținut procurorii în rechizitoriu: Lucrări la casă cu angajații primăriei
În rechizitoriul întocmit, procurorii au reținut, în esență, următoarea stare de fapt:
În perioada 2016-2020, inculpatul Rusu Daniel Gheorghe, în calitate de primar al comunei Șpring, județul Alba, și-ar fi încălcat atribuțiile de serviciu prevăzute de legislația primară, în contextul în care, în mod nelegal:
– ar fi dispus, pe o perioadă de aproximativ șapte luni, ca în timpul programului de lucru mai mulți angajați ai instituției pe care o conducea și angajați ai Filialei Județene Alba a Comunelor din România (delegați să-și desfășoare activitatea în cadrul Primăriei comunei Șpring) să desfășoare, folosind utilaje ale primăriei, lucrări de construire la trei imobile, dintre care două aparțineau edilului.
A determinat o angajată să semneze documente
Ulterior, inculpatul Rusu Daniel Gheorghe ar fi determinat o subordonată să consemneze, fără vinovăție, date necorespunzătoare adevărului, cu ocazia completării foilor colective de prezență deși cunoștea faptul că numărul de zile lucrate de către angajații respectivi, menționate la rubrica ”zile lucrate”, nu ar fi corespuns adevărului.
CITEȘTE ȘI: VIDEO Prima conferință a Dreptei Unite Alba: Un deputat fost AUR, condamnat penal și trecut prin 5 partide, alături de USR si PMP
– ar fi achitat administratorului SC Transilvania Total Invest SRL suma de 82.000 lei reprezentând contravaloarea unor servicii de curățare pășuni în condițiile în care activitățile respective nu ar fi fost executate, societatea nedispunând de resursa umană și utilajele necesare executării acelor obligații contractuale;
– ar fi dat spre folosință unei persoane o suprafața de 8,5 hectare de pășune pe termen nelimitat și gratuit;
– ar fi închiriat de la o societate comercială o suprafață de teren de 6.326,5 m.p. pentru a parca trei utilaje/autospeciale ce aparțineau primăriei comunei Șpring.
Ce prejudiciu a cauzat
Prin demersurile menționate mai sus a fost produs primăriei comunei Șpring și Filialei Județene Alba a Comunelor din România un prejudiciu total de 175.376 lei.
În cauză au fost dispuse măsuri asigurătorii asupra unor bunuri mobile și imobile ce aparțin celor trei inculpați.
Primăria comunei Șpring și Filiala Județeană Alba a Comunelor din România s-au constituit parte civilă în procesul penal.
Condamnat la o amendă penală
Pe lângă dosarul în curs de judecareă, Rusu a mai fost condamnat definitiv, prin hotărâre la Înalta Curte de Casație și Justiție (ÎCCJ), la plata unei amenzi penale în valoare de 40.000 de lei. Soluția instanței, care a judecat apelul, a fost pronunțată pe 21 noiembrie 2022.
Acesta a fost judecat pentru compromiterea intereselor justiţiei, după ce într-o transmisiune live pe Facebook, Rusu a prezentat o ordonanță și numele unor persoane care erau urmărite de către procurori, o ordonanță emisă de Procurorii Parchetului de pe lângă Judecătoria Sebeș, care era adresată Primăriei Șpring.
Potrivit rechizitoriului, emisiunea live a avut loc în data de 25 septembrie 2020. Mai precis, documentul prezentat se referea la cercetări efecuate cu privire la prezenţa unor persoane pe teritoriul comunei, care ar fi fost aduse special pentru votul la alegerile locale.
Urmăriți Alba24.ro și pe Google News
Dacă ți-a plăcut articolul: